**Δελτίο Τύπου**

****

**Ευρωπαϊκή Ημέρα Παρηγορικής Φροντίδας – 29 Μαΐου 2025**  
**«Ισότιμη, Προσβάσιμη Παρηγορική Φροντίδα για Όλους»**

**26 / 05 / 2025**

Η [ΠΑΡΗ.ΣΥ.Α.](http://www.grpalliative.gr) γιορτάζει την 29η Μαΐου 2025, Ευρωπαϊκή Ημέρα Παρηγορικής Φροντίδας – μια ημέρα αφιερωμένη στην αναγνώριση της παρηγορικής φροντίδας ως βασικού ανθρώπινου δικαιώματος και μεταδίδει στην Ελλάδα τα μηνύματα της ευρωπαϊκής επιστημονικής κοινότητας.

Με θέμα **«Ισότιμη, Προσβάσιμη Παρηγορική Φροντίδα για Όλους»**, το φετινό κάλεσμα απευθύνεται σε πολίτες, επαγγελματίες υγείας, οργανώσεις και υπεύθυνους χάραξης πολιτικής να ενώσουν τις δυνάμεις τους για να εξασφαλίσουν ότι κάθε άτομο που το χρειάζεται έχει πρόσβαση σε ποιοτική φροντίδα. Η παρηγορική φροντίδα **βελτιώνει την ποιότητα ζωής** ανθρώπων με σοβαρές ασθένειες, προσφέροντας συνολική υποστήριξη – από την πρώτη διάγνωση μέχρι το τέλος της ζωής. Αναγνωρισμένη ως βασικό στοιχείο της καθολικής κάλυψης υγείας, η παρηγορική φροντίδα προλαμβάνει και ανακουφίζει τον έντονο πόνο σε όλη τη διάρκεια της ζωής και για τον λόγο αυτό πρέπει να ενσωματωθεί σε όλα τα επίπεδα υγειονομικής και κοινωνικής φροντίδας.

Η παρηγορική φροντίδα υποστηρίζει άτομα με σοβαρές ασθένειες σε κάθε ηλικία και σε κάθε στάδιο μέσα από εξειδικευμένη διαχείριση συμπτωμάτων και ολιστική φροντίδα. Με τη γήρανση του πληθυσμού και την αύξηση των χρόνιων νοσημάτων, η ενσωμάτωση της παρηγορικής φροντίδας στα συστήματα υγείας δεν είναι πλέον επιλογή – είναι επιτακτική ανάγκη. Όλοι αξίζουν ποιοτική παρηγορική φροντίδα, ανεξαρτήτως διάγνωσης, ηλικίας, τόπου κατοικίας ή κοινωνικοοικονομικής κατάστασης. Η προώθηση της ισότητας και η καθιέρωση πρότυπων παροχών πρέπει να γίνουν βασικοί στόχοι κάθε χώρας. H αναβάθμιση της παρηγορικής φροντίδας απαιτεί επενδύσεις στην εκπαίδευση, τεκμηριωμένη έρευνα και δυναμική συνηγορία. Μέσα από τη συνεργασία ανάμεσα σε ειδικότητες και χώρες, πρέπει να οικοδομήσουμε ένα μέλλον όπου η επαρκής φροντίδα είναι προσβάσιμη σε όλους όσοι τη χρειάζονται.

Η πρόεδρος της ΠΑΡΗ.ΣΥ.Α. Ομότιμη Καθ. Ιατρικής ΕΚΠΑ, κα. Ιωάννα Σιαφάκα, σημειώνει: «Σε έναν κόσμο που διαμορφώνεται όλο και περισσότερο από βία, εκτοπισμούς, πολέμους, φυσικές καταστροφές, οικονομική ανισότητα και οικονομικές κρίσεις, εκατομμύρια άνθρωποι αντιμετωπίζουν όχι μόνο το βάρος της ασθένειας, αλλά και το πρόσθετο υποφέρειν που προέρχεται από τη φτώχεια. Σε αυτές τις συνθήκες, η παρηγορική φροντίδα διαδραματίζει έναν κρίσιμο αλλά συχνά παραβλεπόμενο ρόλο – δρώντας ως μια μορφή δικαιοσύνης, συμπόνιας και αξιοπρέπειας ενόψει συστημικών δυσκολιών. Η δίκαιη πρόσβαση στην παρηγορική φροντίδα δεν είναι πολυτέλεια για τους πλούσιους, είναι ανθρώπινο δικαίωμα. Σε περιόδους συγκρούσεων και καταστροφών, η Παρηγορική Φροντίδα διασφαλίζει ότι ακόμη και σε καταστάσεις με σοβαρό υποφέρειν, η ανθρωπιά διατηρείται: προσφέρει μια ήρεμη αλλά ριζική μορφή αντίστασης: βάζοντας το άτομο και  όχι το κέρδος, στο επίκεντρο της φροντίδας. Μας υπενθυμίζει ότι η συμπόνια δεν πρέπει ποτέ να περιορίζεται από τον πλούτο και ότι η αξιοπρέπεια δεν πρέπει ποτέ να είναι προαιρετική

**Ενώνουμε τη φωνή μας για να διεκδικήσουμε:**

* Ένταξη της παρηγορικής φροντίδας στα εθνικά συστήματα υγείας
* Εκπαίδευση των επαγγελματιών υγείας
* Ισότιμη πρόσβαση για όλους

#PalliativeCareDay #PalliativeCareForAll #parhsya #ΠαρηγορικήΦροντίδα #ΥγείαΜεΑξιοπρέπεια

